โตโย-ไทย-ซิโน-ไทยใจกว้าง แจกโบนัสให้พนักงานตั้ง5เดือน
TTCL-STEC ลำซ่ำ แจกโบนัสพนักงาน 5 เดือน ด้าน EMC ได้งานใหม่ท้ายปี 2,300 ล้านบาท
29 ธ.ค. 2553

TTCL-STEC ลำซ่ำ แจกโบนัสพนักงาน 5 เดือน ด้าน EMC ได้งานใหม่ท้ายปี 2,300 ล้านบาท
นายสุวิทย์ มโนมัยยานนท์ กรรมการและรองประธานเจ้าหน้าที่บริหารอาวุโส บริษัท โตโย-ไทย คอร์ปอเรชั่น (TTCL) เปิดเผยว่า ในปี 2553 บริษัทได้จ่ายโบนัสให้กับพนักงานคนละ 5 เดือน 
“ปีนี้ถือว่าเป็นปีที่ดีของบริษัท เพราะเราให้ผลตอบแทนกับผู้ถือหุ้นสูงที่สุดในอุตสาหกรรมรับเหมาก่อสร้าง โดยแจกเงินปันผลระหว่างกาล 0.15 บาทต่อหุ้น และยังจ่ายโบนัสให้กับพนักงานเกือบจะสูงสุดของอุตสาหกรรม”
นอกจากนี้ การที่บริษัทได้บริษัท ชิโยดะ พันธมิตรใหม่รายใหญ่จากญี่ปุ่นเข้ามาร่วมเป็นพันธมิตร ทำให้อนาคตธุรกิจมีความแข็งแกร่งมากขึ้น โดยเฉพาะการออกไปรับงานรับเหมาขนาดใหญ่ในต่างประเทศ
สำหรับแผนงานในปี 2554 บริษัทคาดว่ารายได้จะเติบโตจากปีนี้ประมาณ 40% โดยเฉพาะการออกไปได้งานในต่างประเทศและในงวด 9 เดือนแรกปีนี้บริษัทมีกำไรสุทธิ 227.04 ล้านบาท 
แหล่งข่าวจากบริษัท ซิโน-ไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า ปีนี้บริษัทจ่ายโบนัสให้กับพนักงานในอัตรา 5 เดือน หลังผลดำเนินงานของบริษัทดีขึ้น และในปีหน้าหากทุกอย่างดีขึ้น พนักงานก็ยังมีโอกาสที่จะได้รับโบนัสเพิ่มสูงขึ้นเช่นกัน
ทั้งนี้ งวด 9 เดือน STEC มีกำไรสุทธิ 295.11 ล้านบาท โตขึ้นจากงวดเดียวกันของปีก่อนที่มีกำไรสุทธิ 111.85 ล้านบาท 
นายศิริพงศ์ ว่องวุฒิพรชัย กรรมการผู้จัดการ บริษัท อีเอ็มซี (EMC) กล่าวว่า บริษัทเพิ่งได้รับงานก่อสร้างใหม่จำนวน 6 โครงการ มูลค่ารวม 2,300 ล้านบาท ส่งผลให้ปัจจุบันมีงานในมือเพิ่มขึ้นเป็น 5,000 ล้านบาท ซึ่งจะทยอยรับรู้รายได้เข้ามาอย่างต่อเนื่องจนถึงปี 2555
สำหรับในปี 2554 บริษัทประเมินภาพรวมของธุรกิจก่อสร้างว่ามีแนวโน้มขยายตัวในทิศทางที่ดีกว่าปีนี้ เพราะได้ปัจจัยบวกจากภาครัฐอนุมัติเงินลงทุนในธุรกิจดังกล่าว ประกอบกับมีงานก่อสร้างใหม่ทยอยออกมาอย่างต่อเนื่อง หลังเศรษฐกิจฟื้นตัวและสถานการณ์ทางการเมืองนิ่ง 
“ปีหน้าบริษัทตั้งเป้ารายได้แตะ 3,000 ล้านบาท เพิ่มขึ้นจากปีนี้ที่คาดว่ารายได้จะขยายตัวไม่ถึง 10% จากปี 2552 ที่ทำได้ 2,871.23 ล้านบาท” นายศิริพงศ์ กล่าว